Na temelju članka 54. Statuta Sveučilišta u Zadru (pročišćeni tekst studeni 2018) Senat Sveučilišta u Zadru na 2. sjednici u akademskoj 2018./2019. godini održanoj 27. studenog 2018. godine donio je

**P R A V I L N I K**

**O DODJELI STIPENDIJA I POTPORA STUDENTIMA**

**SVEUČILIŠTA U ZADRU**

**I. OPĆE ODREDBE**

Članak 1.

Ovim pravilnikom propisuju se uvjeti i način ostvarivanja prava redovitih studenata na studentske stipendije i potpore na Sveučilištu u Zadru.

Članak 2.

Pojmovi koji se u ovom pravilniku koriste, a imaju rodno značenje odnose se jednako na muški i ženski rod.

Članak 3.

Sredstva za stipendiranje redovitih studenata osiguravaju se iz Državnog proračuna RH i posebnog Fonda Sveučilišta u Zadru, za svaku novu akademsku godinu.

**II. OPĆI UVJETI ZA DODJELU STUDENTSKIH STIPENDIJA I POTPORA**

Članak 4.

Za dodjelu stipendija i potpora mogu se natjecati studenti koji ispunjavaju sljedeće opće uvjete:

1. da su hrvatski državljani, što se dokazuje preslikom jedne od sljedećih javnih isprava: domovnica, rješenje o stjecanju hrvatskog državljanstva, putovnica (na stranici sa slikom) ili preslikom obiju strana osobne iskaznice;

2. da imaju status redovitog studenta na preddiplomskim sveučilišnim studijima, diplomskim sveučilišnim studijima, integriranim preddiplomskim i diplomskim sveučilišnim studijima, preddiplomskim stručnim studijima i specijalističkim diplomskim stručnim studijima na Sveučilištu u Zadru (u daljnjem tekstu: studenti), što se dokazuje ovjerom na prijavnom obrascu za dodjelu stipendija kojeg ovjerava Sveučilište;

3. da svladavaju upisani studij bez ponavljanja godine (osim u slučaju odobrenog mirovanja studenskih obveza u nekoj od ranijih akademskih godina);

4. da ne primaju druge stipendije.

Članak 5.

(1) Za dodjelu stipendija i potpora, studenti iz članka 4. ovog Pravilnika mogu se natjecati u sljedećim kategorijama:

* Stipendije za izvrsnost
* Stipendije studentima aktivnim sportašima
* Stipendije studentima u stanju socijalne potrebe
* Potpore studentima u stanju socijalne potrebe

(2) Studenti se mogu prijaviti na natječaj samo u jednoj od navedenih kategorija.

**III. POSEBNI UVJETI I KRITERIJI ZA DODJELU STUDENTSKIH STIPENDIJA I POTPORA**

Članak 6.

Osim općih uvjeta koje moraju ispunjavati svi studenti koji se natječu za neku od kategorija stipendija ili potporu, za pojedine kategorije stipendije studenti trebaju udovoljavati i posebnim uvjetima i kriterijima u okviru svake kategorije.

STIPENDIJE ZA IZVRSNOST

Članak 7.

(1) Stipendije za izvrsnost se dodjeljuju prema rang listama za svaku godinu studija na način da:

* prva godina preddiplomskog studija ostvaruje 10% mjesta,
* druga godina preddiplomskog studija ostvaruje 20% mjesta,
* treća godina preddiplomskog studija ostvaruje 20% mjesta,
* prva godina diplomskog studija ostvaruje 25% mjesta,
* druga godina diplomskog studija ostvaruje 25% mjesta.

(2) Osim na temelju rang lista koje se formiraju na temelju uvjeta propisanih u nastavku ovog pravilnika, stipendije za izvrsnost se dodjeljuju i na temelju prijedloga stručnih vijeća sveučilišnih odjela. Svaki sveučilišni odjel može nominirati jednog studenta za stipendiju.

Članak 8.

(1) Za dodjelu stipendija izvrsnim studentima mogu se natjecati studenti koji ispunjavaju sljedeće uvjete:

− za studente prve godine preddiplomskog sveučilišnog i preddiplomskog stručnog studija te I. godine integriranog preddiplomskog i diplomskog sveučilišnog studija, da se nalaze na rang-listi za upis na studij među 10% najuspješnijih kandidata sukladno uvjetima matičnog odjela (rezultati državne mature i/ili rezultati razredbenog postupka) za tekuću akademsku godinu (boduju se samo rezultati državne mature bez posebnih postignuća). Studentima koji su upisali dvopredmetni studij uzima se u obzir studijski program za koji su ostvarili bolji rezultat na upisnoj listi;

− za studente viših godina studija, da su stekli najmanje 55 ECTS bodova u prethodnoj akademskoj godini;

− za studente upisane na prvu godinu diplomskog sveučilišnog i prvu godinu specijalističkog diplomskog stručnog studija, da se nalaze na rang listi među 10% najuspješnijih kandidata upisanih u prvu godinu diplomskog studija na svom matičnom odjelu.

(2) Za formiranje rang listi kao osnovni kriterij uspješnosti studenta uzimaju se ocjene u prethodnom obrazovanju, dok su dodatni kriteriji: postignuća tijekom studija (nagrade i priznanja, objavljeni radovi, izlaganja na znanstvenim skupovima kao i uspjesi na natjecanjima državne ili međunarodne razine, osim sportskih natjecanja.

(3) Stipendije za ovu kategoriju dodjeljuju se prema kriterijima kako slijedi:

− za studente prve godine preddiplomskih sveučilišnih, preddiplomskih stručnih studija ili integriranog preddiplomskog i diplomskog sveučilišnog studija ostvareno mjesto na rang listi za upis na studij;

− za studente viših godina preddiplomskih sveučilišnih, preddiplomskih stručnih studija ili integriranog preddiplomskog i diplomskog sveučilišnog studija-težinski prosjek svih ocjena na studiju zaokružen na tri decimale zaključno s 31. listopada u akademskoj godini u kojoj se provodi natječaj za dodjelu stipendija;

− za studente koji su upisali prvu godinu diplomskog sveučilišnog studija ili specijalističkog diplomskog stručnog studija-težinski prosjek svih ocjena na studiju koji prethodi upisanoj višoj razini studija, zaokružen na tri decimale;

− za studente više godine diplomskog studija ili specijalističkog diplomskog studija - težinski prosjek ocjena zaključno s 31. listopada u akademskoj godini u kojoj se provodi natječaj za dodjelu studentskih stipendija, zaokružen na tri decimale.

Članak 9.

(1) Bodovna vrijednost kriterija ocjena utvrđuje se na način kako slijedi:

|  |  |
| --- | --- |
| ***Prosječna ocjena*** | ***Bodovi*** |
| *4,85 ≤* | *15* |
| *4,65 - 4,84* | *14* |
| *4,45 - 4,64* | *13* |
| *4,25 - 4,44* | *12* |
| *4,05 - 4,24* | *11* |
| *3,85 - 4,04* | *10* |
| *3,65 - 3,84* | *9* |
| *3,45 - 3,64* | *8* |
| *3,25 - 3,44* | *7* |
| *3,05 - 3,24* | *6* |
| *2,85 - 3,04* | *5* |
| *2,65 - 2,84* | *4* |
| *2,45 - 2,64* | *3* |
| *2,44 ≥* | *0* |

(2) Broju bodova ostvarenih temeljem prosječne ocjene dodaje se težinski prosjek ocjena zaokružen na tri decimale

Članak 10.

(1) Bodovna vrijednost dodatnih kriterija uspješnosti utvrđuje se na način kako slijedi:

**1. Dodijeljene nagrade studentima**

|  |  |
| --- | --- |
| **Vrsta/rang nagrade** | **Bodovi** |
| nagrada sveučilišta (rektorova nagrada) | 10 |
| nagrada za najboljeg studenta na odjelu (nagrada odjela) | 5 |

Ukoliko je za iste rezultate dodijeljeno više nagrada u jednoj godini, vrednuje se samo nagrada najvišeg ranga.

**2. Objavljeni radovi boduju se prema kategorizaciji:** izvorni znanstveni radovi i pregledni znanstveni radovi te stručni radovi objavljeni u časopisima s recenzijom (i studentski časopisi s recenzijom) i samostalni znanstveni rad.

|  |  |  |  |
| --- | --- | --- | --- |
| **Objavljeni radovi** | **Bodovi prema udjelu doprinosa autora** | | |
| samostalno | do3autora | 3 i više autora |
| u stranoj recenziranoj publikaciji | 10 | 8 | 4 |
| u domaćoj recenziranoj publikaciji | 8 | 6 | 3 |
| u stranoj recenziranoj studentskoj publikaciji | 6 | 4 | 2 |
| u domaćoj recenziranoj studentskoj publikaciji | 4 | 2 | 1 |

**3. Izlaganje na znanstvenim skupovima boduje se za:** redovite godišnje konferencije, kongresi ili simpoziji koje prate zbornici sažetaka, članstvo u organizacijskom odboru znanstvenog ili stručnog skupa. Ukoliko znanstveni skup prati zbornik radova, objavljeni rad vrednuje se kao u prethodnoj tablici.

|  |  |  |
| --- | --- | --- |
| **Znanstveni skup** | **Bodovi prema udjelu doprinosa autora** | |
| samostalno | u koautorstvu |
| Izlaganje na međunarodnom znanstvenom skupu | 8 | 4 |
| Izlaganje na domaćem znanstvenom skupu | 6 | 3 |
| Izlaganje na studentskom međunarodnom znanstvenom skupu | 4 | 2 |
| Izlaganje na studentskom domaćem znanstvenom skupu | 2 | 1 |
| Sudjelovanje u organizaciji međunarodnog znanstvenog skupa | 4 | \_ |
| Sudjelovanje u organizaciji domaćeg znanstvenog skupa | 3 | \_ |
| Sudjelovanje u organizaciji međunarodnog studentskog skupa | 2 | \_ |
| Sudjelovanje u organizaciji domaćeg studentskog skupa | 1 | \_ |

**4. Studentska natjecanja na međunarodnoj ili državnoj razini -** vrednuju se rezultati ostvareni na natjecanjima na kojima je plasman postignut selektivnim postupkom najboljih studenata kroz natjecanja od sveučilišne do državne razine, a koje organizira i utvrđuje pravila natjecanja institucija ili savez kojima je to povjerilo ministarstvo nadležno za visoko obrazovanje. Osvojeno mjesto isključuje bodovanje po osnovi sudjelovanja.

|  |  |  |
| --- | --- | --- |
| **Rang natjecanja** | **Osvojeno mjesto** | **Bodovi za natjecanja i izložbe inovacija** |
| sveučilišni | 1. | 4 |
| 2. | 3 |
| 3. | 2 |
| sudjelovanje | 1 |
| državni | 1. | 5 |
| 2. | 4 |
| 3. | 3 |
| sudjelovanje | 2 |
| međunarodni | 1. | 6 |
| 2. | 5 |
| 3. | 4 |
| sudjelovanje | 3 |

**5. Za priznate inovacije i druga postignuća natjecateljskog karaktera**, ukoliko ih organizira institucija ili građanski savez na državnoj razini, boduju se samo prva tri mjesta na državnoj ili međunarodnoj razini ukoliko su prošla selekciju na najmanje dvije razine natjecanja.

|  |  |  |
| --- | --- | --- |
| **Rang natjecanja** | **Osvojeno mjesto** | **Bodovi za natjecanja i izložbe inovacija** |
| državni | 1. | 5 |
| 2. | 4 |
| 3. | 3 |
| međunarodni | 1. | 6 |
| 2. | 5 |
| 3. | 4 |

(2) U slučaju da dva ili više studenata imaju jednak ukupan broj bodova, prednost pri dodjeli stipendije imat će student koji ima viši težinski prosjek ocjena zaokružen na tri decimale.

Članak 11.

Na natječaj za dodjelu stipendija za izvrsnost ne mogu se prijaviti studenti:

− u statusu apsolventa,

− studenti koji imaju upisano mirovanje studentskih obveza u akademskoj godini u kojoj se provodi natječaj,

−studenti kojima je izrečena stegovna mjera za osobito teške stegovne prekršaje sukladno odredbama *Pravilnika o stegovnoj odgovornosti studenata.*

STIPENDIJE STUDENTIMA AKTIVNIM SPORTAŠIMA

Članak 12.

(1) Stipendije studentima aktivnim sportašima dodjeljuju se redovitim studentima Sveučilišta uz sljedeće uvjete:

- Student je aktivni član sportske udruge/kluba što se dokazuje potvrdom koju izdaje sportska udruga.

- Student je aktivni član sveučilišne sportske ekipe što se dokazuje potvrdom Sportskog akademskog saveza Sveučilišta u Zadru.

- Student je aktivni član nacionalne sveučilišne sportske ekipe što se dokazuje potvrdom Hrvatskog akademskog sportskog saveza

- Težinski prosjek svih ocjena na studiju zaokružen na tri decimale iznosi minimalno 3,500*.*

- Prosječni mjesečni prihod po članu obitelji ne smije prelaziti 100% proračunske osnovice.

(2) Stipendije za ovu kategoriju dodjeljuju se prema kriterijima kako slijedi:

− za studente prve godine preddiplomskih sveučilišnih, preddiplomskih stručnih studija ili integriranog preddiplomskog i diplomskog sveučilišnog studija: mjesto na rang-listi za upis na studij.

− za studente viših godina preddiplomskih sveučilišnih, preddiplomskih stručnih studija ili integriranog preddiplomskog i diplomskog sveučilišnog studija; težinski prosjek svih ocjena na studiju zaokružen na tri decimale zaključno s 31. listopada u akademskoj godini u kojoj se provodi natječaj za dodjelu stipendija;

− za studente koji su upisali prvu godinu diplomskog sveučilišnog studija ili specijalističkog diplomskog stručnog studija: težinski prosjek svih ocjena na studiju koji prethodi upisanoj višoj razini studija, zaokružen na tri decimale;

− za studente više godine diplomskog studija ili specijalističkog diplomskog studija: težinski prosjek ocjena zaključno s 31. listopada u akademskoj godini u kojoj se provodi natječaj za dodjelu studentskih stipendija, zaokružen na tri decimale.

(3) Uz kriterije navedene u stavku 2. ovog članka, vrednovat će se dodatna postignuća i priznanja tijekom studija te nagrade i priznanja sa sportskih natjecanja.

(4) Način bodovanja kriterija iz stavka 2. i 3. (osim priznanja sa sportskih natjecanja) utvrđen je člancima 9. i 10. ovog Pravilnika.

Članak 13.

(1) Bodovna vrijednost sportskih postignuća ostvarenih u prethodnoj i/ili aktualnoj akademskoj godini vrednuje se na način kako slijedi:

|  |  |  |
| --- | --- | --- |
| **Rang natjecanja** | **Osvojeno mjesto** | **Bodovi** |
| državno | 1. | 5 |
| 2. | 4 |
| 3. | 3 |
| međunarodno | 1. | 6 |
| 2. | 5 |
| 3. | 4 |
| sveučilišno | 1. | 4 |
| 2. | 3 |
| 3. | 2 |

(2) U slučaju da dva ili više studenata imaju jednak ukupan broj bodova, prednost pri dodjeli stipendije imat će student koji ima viši stupanj kategorizacije sportaša.

Članak 14.

Na natječaj za dodjelu stipendija za studente aktivne sportaše ne mogu se prijaviti studenti:

− u statusu apsolventa,

− studenti koji imaju upisano mirovanje studentskih obveza u akademskoj godini u kojoj se provodi natječaj,

−studenti kojima je izrečena stegovna mjera za osobito teške stegovne prekršaje sukladno odredbama *Pravilnika o stegovnoj odgovornosti studenata.*

STIPENDIJE I POTPORE STUDENTIMA U STANJU SOCIJALNE POTREBE

Članak 15.

(1) Stipendije studentima u stanju socijalne potrebe dodjeljuju se redovitim studentima viših godina uz opće uvjete iz članka 4. ukoliko ispunjavaju i posebni uvjet da su u prethodnoj godini studija ostvarili prosjek ocjena svih položenih ispita najmanje 3,00.

(2) Stipendije studentima u stanju socijalne potrebe dodjeljuju se studentima u jednoj od navedenih kategorija:

- studenti slabijeg socijalno-ekonomskog statusa

- studenti s invaliditetom

(3) Student slabijeg socijalno-ekonomskog statusa je redoviti student samac/član obitelji čiji prosječno ostvareni mjesečni prihod po članu obitelji ne prelazi 70% proračunske osnovice.

(4) Student s invaliditetom je redoviti student s 60 % ili višim tjelesnim oštećenjem.

**Studenti slabijeg socijalno-ekonomskog statusa**

Članak 16.

(1) Za dodjelu stipendija u okviru ove kategorije studenti trebaju ispuniti sljedeća dva kriterija:

− da im prosječno ostvareni mjesečni prihod po članu obitelji ne prelazi 70% proračunske osnovice koja se utvrđuje svake godine odgovarajućim propisom, što se dokazuje potvrdom nadležne porezne uprave za sve članove obitelji za prethodnu kalendarsku godinu. Za studente čiji su članovi obitelji u mirovini, dokaz su potvrde nadležne ustanove za mirovinsko osiguranje o visini isplaćene mirovine za prethodnu kalendarsku godinu;

− da dostave izjavu o članovima obitelji (obitelj u smislu ovog pravilnika podrazumijeva zajednicu koju čine bračni ili izvanbračni drugovi, djeca i drugi srodnici koji zajedno žive na istom prebivalištu, privređuju, ostvaruju prihod na drugi način i troše ga zajedno. Članom obitelji smatra se i dijete koje ne živi na istom prebivalištu s obitelji, a nalazi se na školovanju, do završetka redovitog školovanja, a najkasnije do navršene 26. godine života).

(2) Bodovna vrijednost prema kriteriju prosječno ostvarenog prihoda po članu obitelji kako je navedeno u stavku 1. ovog članka vrednuje se na način kako slijedi:

− Prihod po članu obitelji:

- do 10% proračunske osnovice 80 bodova

- do 20% proračunske osnovice 70 bodova

- do 30% proračunske osnovice 60 bodova

- do 40% proračunske osnovice 50 bodova

- do 50% proračunske osnovice 40 bodova

- do 60% proračunske osnovice 30 bodova

- do 70% proračunske osnovice 20 bodova

(3) Bodovna vrijednost prema kriteriju socijalnih uvjeta utvrđuje se na način kako slijedi:

- student koji živi u obitelji s troje ili više malodobne djece - 40 bodova

- student koji je roditelj - 50 bodova

- student čiji je roditelj hrvatski branitelj, 100% invalid - 60 bodova

- studenti bez odgovarajuće roditeljske skrbi (koji dolaze iz udomiteljskih obitelji, dječjih domova ili odgojnih institucija, studenti bez oba roditelja) - 70 bodova

- student koji je korisnik stalne pomoći za uzdržavanje sukladno zakonu koji regulira socijalnu skrb -80 bodova

(4) Uz kriterije navedene u stavcima 2. i 3. ovog članka vrednovat će se i kriterij uspješnosti na studiju, prosjek ocjena na prethodnoj godini studija te dodatna postignuća, na način naveden u člancima 9. i 10.

(5) U slučaju da dva ili više studenata u okviru kategorije studenti slabijeg socijalno ekonomskog statusa ostvare isti broj bodova, prednost pri dodjeli stipendije će imati student koji ima niži prihod po članu obitelji.

**Studenti s invaliditetom**

Članak 17**.**

(1) Za dodjelu stipendije u okviru ove kategorije mogu se natjecati studenti koji prema rješenju Hrvatskog zavoda za mirovinsko osiguranje imaju utvrđen postotak tjelesnog oštećenja od 60% ili više.

(2) Pri vrednovanju u obzir će se uzimati utvrđeni postotak tjelesnog oštećenja te kriteriji uspješnosti u studiju, težinski prosjek ocjena na prethodnoj godini studija s tim da studenti viših godina u prethodnoj akademskoj godini moraju ostvariti minimalno 30 ECTS bodova, odnosno uspjeh na državnoj maturi te dodatna postignuća ( rektorova nagrada i ostale nagrade i priznanja tijekom studija).

(3) Bodovnu vrijednost težinskog prosjeka ocjena na prethodnoj godini studija, uspjeha na državnoj maturi i drugih postignuća tijekom studija utvrđuje se na način naveden člancima 9. i 10.

(4) U slučaju da dva ili više studenta u okviru kategorije studenti s invaliditetom ostvare isti broj bodova, prednost pri dodjeli stipendije imat će studenti koji imaju viši postotak tjelesnog oštećenja.

Članak 18.

Na natječaj za dodjelu stipendija studentima slabijeg socijalno-ekonomskog statusa i

studentima s invaliditetom ne mogu se prijaviti:

− studenti u statusu apsolventa

− studenti koji imaju upisano mirovanje studentskih obveza u akademskoj godini u kojoj se provodi natječaj,

− studenti korisnici drugih stipendija

−studenti kojima je izrečena stegovna mjera za osobito teške stegovne prekršaje sukladno odredbama *Pravilnika o stegovnoj odgovornosti studenata*,

POTPORE STUDENTIMA U STANJU SOCIJALNE POTREBE

Članak 19.

(1) Potpore studentima u stanju socijalne potrebe dodjeljuju se redovitim studentima viših godina koji studiraju na preddiplomskim sveučilišnim studijima, diplomskim sveučilišnim studijima, integriranim preddiplomskim i diplomskim sveučilišnim studijima, preddiplomskim stručnim studijima i specijalističkim diplomskim stručnim studijima na znanstveno-nastavnim sastavnicama Sveučilišta u Zadru.

(2) Potpore se dodjeljuju studentima za pokriće troškova studija (školarine) u iznosu od 50% do 100% iznosa školarine.

Članak 20.

(1) Za ostvarivanje prava na potporu studenti trebaju ispuniti sljedeća dva kriterija:

− da im prosječno ostvareni mjesečni prihod po članu obitelji ne prelazi 70% proračunske osnovice koja se utvrđuje svake godine odgovarajućim propisom, što se dokazuje potvrdom nadležne porezne uprave za sve članove obitelji za prethodnu kalendarsku godinu. Za studente čiji su članovi obitelji u mirovini, dokaz su potvrde nadležne ustanove za mirovinsko osiguranje o visini isplaćene mirovine za prethodnu kalendarsku godinu;

− da dostave izjavu o članovima obitelji (obitelj u smislu ovog pravilnika podrazumijeva zajednicu koju čine bračni ili izvanbračni drugovi, djeca i drugi srodnici koji zajedno žive na istom prebivalištu, privređuju, ostvaruju prihod na drugi način i troše ga zajedno. Članom obitelji smatra se i dijete koje ne živi na istom prebivalištu s obitelji, a nalazi se na školovanju, do završetka redovitog školovanja, a najkasnije do navršene 26. godine života).

(2) Uz kriterij materijalnog položaja vrednovat će kriterij uspješnosti u studiju, težinski prosjek ocjena na prethodnoj godini studija te dodatna postignuća: rektorova nagrada i ostale nagrade i priznanja tijekom studija, sukladno člancima 9. i 10.

Članak 21.

Na natječaj za kategoriju potpore studentima u stanju socijalne potrebe ne mogu se prijaviti:

− studenti prve. godine sveučilišnih i stručnih studija

− u statusu apsolventa

− studenti koji imaju upisano mirovanje studentskih obveza u akademskoj godini u kojoj se provodi natječaj,

− studenti korisnici drugih stipendija i potpora

− studenti kojima je izrečena stegovna mjera za osobito teške stegovne prekršaje sukladno odredbama *Pravilnika o stegovnoj odgovornosti studenata*,

**IV. BROJ, IZNOS I RASPODJELA STUDENTSKIH STIPENDIJA I POTPORA**

Članak 22.

(1) Broj i visina iznosa studentske stipendije te raspodjela broja studentskih stipendija po kategorijama određuje se Odlukom Rektora sukladno osiguranim sredstvima.

(2) Rektor može mijenjati visinu studentske stipendije posebnom odlukom o mjesečnom iznosu studentske stipendije za svaku novu akademsku godinu.

(3) Studentske stipendije isplaćuju se u mjesečnim obrocima kroz jednu akademsku godinu za razdoblje od 1. listopada tekuće akademske godine do zaključno s 30. rujnom iduće kalendarske godine ( za 12 mjeseci) .

(4) Potpore studentima za pokriće troškova studija (školarine) u iznosu od 50% do 100% iznosa školarine dodjeljuju se jednokratno odlukom Rektora i ne prate natječaj za stipendije već se odobravaju temeljem dokumentirane zamolbe studenta,

**V. PROVEDBA NATJEČAJA ZA DODJELU STUDENTSKIH STIPENDIJA**

Članak 23.

(1) Studentske stipendije dodjeljuju se na temelju javno objavljenog natječaja (u daljnjem tekstu: Natječaj) kojeg Odlukom raspisuje rektor, po kategorijama iz članka 3., jedanput godišnje za svaku novu akademsku godinu.

(2) Studenti se mogu prijaviti na natječaj za dodjelu stipendije samo u jednoj kategoriji navedenoj u članku 3. ovog Pravilnika.

(3) Natječaj provodi Povjerenstvo za dodjelu studentskih stipendija i potpora (u daljnjem tekstu: Povjerenstvo) koje imenuje rektor Sveučilišta.

(4) Povjerenstvo ima šest (6) članova: dva nastavnika, jednog djelatnika izvan nastave i dva studenta (predlaže ih Studentski zbor Sveučilišta) uključujući i prorektora za studije i studente koji je po funkciji predsjednik Povjerenstva.

Članak 24.

(1) Natječaj se objavljuje na mrežnoj stranici Sveučilišta.

(2) Prijave se podnose na prijavnim obrascima za svaku pojedinu kategoriju objavljenim na mrežnoj stranici Sveučilišta.

(3) Obrazac za prijavu na Natječaj, koji su popunili studenti i kojeg je ovjerilo tajništvo odjela ili Ured za preddiplomske i diplomske studije zajedno s priloženim ispravama i dokazima o ispunjavanju uvjeta Natječaja, student dostavlja poštom ili predaje osobno u Ured pisarnice i pismohrane s naznakom kategorije iz članka 4. ovog Pravilnika na koju se student prijavljuje.

(4) Prijave se smatraju valjanima ako su podnesene u roku za podnošenje prijave utvrđenom Natječajem i s potpunom dokumentacijom.

(5) Prijave koje sadrže nepotpune i neuredno popunjene prijavne obrasce, te neovjerene prijavne obrasce kao i nepotpunu dokumentaciju te prijave koje ne budu podnesene u propisanom roku neće se razmatrati.

(6) Dopuna dokumentacije kao prilog prijavi pristigla izvan utvrđenog roka za podnošenje prijave neće se razmatrati.

(7) Dostavljena dokumentacija uz prijavu na Natječaj ne vraća se podnositeljima prijave.

Članak 25.

(1) Nakon isteka roka za podnošenje prijava na Natječaj te razmatranja svih potpunih i pravodobnih prijava, Povjerenstvo utvrđuje prijedlog rang-lista za svaku kategoriju iz članka 4. ovog Pravilnika prema uvjetima i kriterijima određenim ovim Pravilnikom.

(2) Prijedlog privremenih rang lista studentskih stipendija i potpora za svaku pojedinu kategoriju sastavlja Povjerenstvo koje je obvezno u roku od 15 dana od dana zaključenja Natječaja objaviti privremene rang liste na mrežnim stranicama Sveučilišta.

(3) U roku od osam (8) dana od objave privremene rang liste, studenti mogu podnijeti prigovor Povjerenstvu.

(4) Odluku o prigovoru donosi Povjerenstvo u roku od osam dana od dana isteka roka za podnošenja prigovora.

(5) Istekom roka za prigovore, odnosno roka za rješavanje prigovora, Povjerenstvo na mrežnim stranicama objavljuje konačne rang-liste za dodjelu studentskih stipendija i potpora.

Članak 26.

(1) Sa svakim studentom kojemu je na temelju ovog Pravilnika dodijeljena stipendija Sveučilište sklapa ugovor o dodjeli stipendija najkasnije u roku od 30 dana od dana objave rezultata Natječaja.

(2) Student dobitnik stipendije dužan je u propisanom roku pristupiti potpisivanju ugovora. Ako student dobitnik stipendije u propisanom roku ne pristupi potpisivanju ugovora, smatrat će se da je od iste odustao.

(3) Ugovorom o dodjeli stipendija utvrđuju se vrijeme trajanja ugovora i međusobna prava i obveze Sveučilišta i studenta.

Članak 27.

(1) U vrijeme sklapanja ugovora o dodjeli stipendije, kao i za vrijeme trajanja ugovora, student ne može primati niti jednu drugu stipendiju ili potporu.

(2) Ako je student istovremeno primao više stipendija ili potpora, dužan je za razdoblje u kojem je uz stipendiju ili potporu Sveučilišta primao stipendiju ili potporu po nekoj drugoj osnovi, vratiti primljeni iznos stipendije ili potpore Sveučilišta i o istome obavijestiti Sveučilište.

Članak 28.

Novčani iznos studentske stipendije isplaćuje se na žiro-račun korisnika stipendije.

Članak 29.

(1) Korisnik stipendije gubi pravo na stipendiju ako:

− prekine studij,

− izgubi status redovitog studenta,

− se utvrdi da je u postupku natječaja dostavio netočne i neistinite podatke i dokumente.

− se protiv njega u tekućoj ak. godini pokrene stegovni postupak i bude mu izrečena stegovna mjera za osobito teške stegovne prekršaje sukladno odredbama *Pravilnika o stegovnoj odgovornosti studenata.*

(2) O prekidu i razlozima prekida studija, gubitka statusa redovitog studenta, korisnik stipendije dužan je u roku od petnaest (15) dana obavijestiti Sveučilište. Ako student u propisanom roku ne obavijesti Sveučilište o prekidu studija ili gubitku statusa redovitog studenta, Sveučilište pridržava pravo tražiti povrat cjelokupnog iznosa isplaćene stipendije

(3) U slučaju da se naknadno utvrdi da je korisnik stipendije ostvario pravo na korištenje stipendije na temelju netočnih i neistinitih podataka i dokumenata, korisnik stipendije je dužan Sveučilištu vratiti cjelokupan iznos isplaćene stipendije.

**VI. PRIJELAZNE I ZAVRŠNE ODREDBE**

Članak 30.

(1) Izmjene i dopune ovog Pravilnika se donose na istovjetan način na koji je Pravilnik donesen.

(2) Danom donošenja ovog Pravilnika prestaju važiti:

- Pravilnik o raspodjeli sredstava sveučilišta u Zadru iz Fonda za pomoć studentima slabijeg socioekonomskog statusa, KLASA: 012-03/13-01/13, URBROJ: 2198-1-79-01/15-02 (pročišćeni tekst rujan 2015.)

- Pravilnik o dodjeljivanju stipendija izvrsnim redovitim studentima sveučilišnih i stručnih studija sveučilišta u Zadru, KLASA: 012-01/14-02/01; URBROJ: 2198-1-79-12/14-01 (prosinac 2013.)

- Pravila i kriteriji za dodjeljivanje stipendija izvrsnim redovitim studentima sveučilišnih i stručnih studija Sveučilišta u Zadru KLASA: 604-02/14-01/01; URBROJ:2198-1-79-12/14-05 (pročišćeni tekst studeni 2014.)

Članak 31.

Ovaj Pravilnik stupa na snagu danom donošenja.

KLASA: 012-01/18-02/09

URBROJ:2198-1-79-01/18-01

Rektorica

prof. dr. sc. Dijana Vican